MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af Rådets direktiv 96/53/EF om fastsættelse af de største tilladelige dimensioner i national og international trafik og største tilladte vægt i international trafik for visse vejkøretøjer i brug i Fællesskabet

1- BAGGRUND

>TABELPOSITION>

2- MÅLET MED KOMMISSIONENS FORSLAG

Målet med direktivforslaget er at harmonisere bussers størst tilladelige længde i hele EU.

Formålet, som er i overensstemmelse med formålet om at oprette det indre marked, fastsætter ensartede bestemmelser, som skal gælde for køretøjer overalt i Fællesskabet.

Formålet sigter på at udvide anvendelsesområdet for direktiv 96/53/EF [1] om størst tilladelige dimensioner og vægt for køretøjer til at omfatte længder for alle busser i brug i EU.

[1] EFT L 235 af 17.9.1996, s. 59.

3- KOMMENTARER TIL DEN FÆLLES HOLDNING

3.1 Almindelige bemærkninger

Kommissionen bemærker med tilfredshed, at den fælles holdning, Rådet har vedtaget, i høj grad afspejler det forslag, Kommissionen oprindeligt fremsatte. Den fælles holdning udgør et retfærdigt og afbalanceret kompromis.

3.2 Ændringsforslag vedtaget af Europa-Parlamentet ved førstebehandling

Europa-Parlamentet vedtog i alt 3 ændringsforslag ved førstebehandling af forslaget.

Disse ændringsforslag vedrører:

- forlængelse af det tidsrum, hvor "hævdvundne rettigheder" gælder for busser, der ikke er i overensstemmelse med direktivet til 2015 (ændringsforslag 1)

- en længere maksimumslængde på 13,5 m for busser med to aksler (ændringsforslag 2)

- en længere maksimumslængde på 18,75 m for ledbusser (ændringsforslag 6)

Europa-Parlamentets ændringsforslag nr. 2 og 6 er blevet accepteret i den fælles holdning. Ændringsforslag 1 er blevet accepteret, hvad angår indholdet, da den fælles holdning nu indeholder en endnu længere periode for hævdvundne rettigheder. Ændringsforslag 1 blev accepteret af Kommissionen.

3.3 Nye aspekter, som er indført af Rådet

Den fælles holdning indeholder følgende vigtige ændringer til Kommissionens forslag:

- en ny artikel 1, stk. 3, er blevet tilføjet, som udtrykkeligt udelukker busser med mere end et leddelt afsnit fra direktivets anvendelsesområde. Kommissionen mener, at dette gør teksten mere tydelig, uden at indholdet ændres.

- tidsrummet for hævdvundne rettigheder er blevet forlænget, idet udløbsdatoen nu er den 31.12.2020 i stedet for den 31.12.2009. Kommissionen accepterer den længere overgangsperiode, som er berettiget i betragtning af levetiden for en bus.

- punkt 1.5a i bilag I er blevet revideret og fastsætter nu en anden manøvredygtighedstest, der skal opfyldes af 15 m busser. Dette afspejler de nye manøvredygtighedskriterier, som blev accepteret af medlemsstaterne i forbindelse med de tekniske specifikationer (UN-ECE), så Kommissionen accepterer dette.

- der blev tilføjet en ny artikel 8a med en undtagelse, der er tidsbegrænset til 3 år, for benævnte medlemsstater, vedrørende forpligtelsen til at acceptere busser på 15 m på deres territorium med de reviderede manøvredygtighedskriterier. Kommissionen accepterer dette for at give disse medlemsstater tid til at tilpasse deres vejinfrastruktur.

- en ny artikel 10a fastsætter, at Kommissionen skal foretage en undersøgelse vedrørende gennemførligheden af at indføre en strengere manøvredygtighedstest. Kommissionen accepterer dette som en mulighed for at forbedre direktivet i fremtiden.

4- KONKLUSION

Kommissionen støtter den fælles holdning som et vigtigt skridt mod fuldstændig harmonisering af vægt og dimensioner for køretøjer i EU.

Kommissionen afgiver derfor positiv udtalelse vedrørende den fælles holdning som helhed.